**Kesjana Halili-** *Drejtor i Përgjithshëm- Drejtoria e Përgjithshme e Borxhit Shtetëror*

**Znj. Kesjana Halili** kryen funksionin e Drejtorit të Përgjithshëm të Borxhit Shtetëror në Ministrinë e Financave dhe ka një eksperiencë pune prej 17 vitesh në këtë ministri. Në pozicionin aktual mbulon menaxhimin e borxhit publik dhe sigurimin e financimit në tregun e brendshëm dhe tregjet ndërkombëtare. Për rreth 6 vite ka mbajtur pozicionin e Drejtorit të Përgjithshëm të Harmonizimit të Kontrollit të Brendshëm Financiar Publik dhe për 8 vite ka punuar në Drejtorinë e Përgjithshme të Buxhetit në Ministrinë e Financave.

Gjatë vitit 2021 ka mbajtur pozicionin e Sekretarit të Përgjithshëm në Institutin e Statistikave.

Znj. Halili është angazhuar në mësimdhënie pranë Fakultetit të Ekonomisë, në Universitetin e Tiranës përreth 10 vite. Si pjesë e angazhimit akademik ka botuar disa punime dhe ka marrë pjesë në një sërë konferencash dhe seminaresh. Përvoja të tjera profesionale përfshijnë angazhimet si anëtare e Këshillit Kombëtar të Kontabilitetit, anëtare e Autoritetit të Regjistrimit në Institutin e Audituesve ligjorë të Autorizuar të Shqipërisë, anëtare e Komitetit të Auditimit të Brendshëm të institucionit financiar NOA etj.

Znj. Halili, respektivisht në vitet 2004 dhe 2006, ka përfunduar studimet Bachelor dhe Master në Bankë dhe Financë, pranë Eastern Mediterranean University, Qipro e Veriut. Në vitin 2016 ka fituar titullin Doktor i Shkencave, pranë Universitetit të Tiranës me fushë kërkimi sistemet e kontrollit të brendshëm dhe ndikimi i auditimit të brendshëm në efektivitetin e tyre. Gjithashtu, Znj. Halili ka fituar titullin “Auditues i Brendshëm” dhe titullin profesional “Kontabilist i Miratuar”.